Irene Sáez

**Irene Lailin Sáez Conde** (Chacao, Miranda, Venezuela, 1961eko abenduaren 13a) venezuelar politologoa, politikaria, alkatea, diputatua, aktorea eta modelo ohia da, hiru  edertasun lehiaketa nabarmenetan erregina izana. 1981ean Miss Venezuela lehiaketa irabazi zuen, horren ostean, Miss Confraternidad Sudamericana Liman (Peru),eta urte berean, 1981ean, Miss Unibertso New Yorken (AEB).

Chacao udalerriko alkate eta diputatua izan zen, eta gero Nueva Esparta estatuko gobernadorea. 1998an Venezuelako presidentetzarako hautagaia izan zen, eta hautagaitza horretarako aurkezten zen bigarren emakumea, Ismenia Villalbaren atzetik.

## Biografia 
Tradizio kontserbadoreko familia venezuelar batean jaio zen. Carlos Sáez eta Ligia Conderen sei seme-alabetako txikiena izan zen. Irenek hiru urte zituela, ama hil zen. Haurtzaroa Chacaon igaro zuen, Miranda estatuan.

1981eko maiatzaren 7an Miss Venezuela edertasun-lehiaketa irabazi zuen . María Teresa Sertal-en soineko arrosarekin nabarmendu zen Sáez, eta Miss Fotogenia saria ere jaso zuen.

Miss Venezuela irabazita, Sáezek bi lehiaketatan parte hartzeko aukera eman zion: Miss Confraternidad Sudamericana delakoan, 1981eko ekainean Liman (Peru), eta irabazi egin zuen. Bestea, Miss Unibertso, 1981eko uztailaren 20an New Yorkeko Minskoff antzokian, Ameriketako Estatu Batuetan. Iritsi zenetik, faborito handia bihurtu zen. Sáez izan zen Miss Unibertso lehiaketa irabazi zuen Venezuelako bigarrena, Maritza Sayaleren atzetik, 1979an lehena izan baitzen. Gainera, Sáezek bigarren postua lortu zuen jantzi tipikoen lehian.

Hiru egun geroago, Simon Bolibar Nazioarteko aireportuan harrera beroa izan zuen eta Rafael Andrés «Pepi» Montes de Oca presidenteak ere hartu zuen Mirafloresen.

### Ibilbide politikoa 
Irene Sáezek Ikasketa Politiko eta Administratiboen karrera egin zuen Venezuelako Unibertsitate Zentralean, eta ohorearekin graduatu zen. Ondoren, Chacao udalerriko alkatetzara aurkeztu zenean, alkate izatea lortu zuen eta berrautatua izan zen. Haren lana nabarmena izan zen eta zabalkunde handia izan zuen.

1998ko lehendakaritza-hauteskundeetan parte hartu zuen, boto-asmoko inkesten buru zela. Bere alderdia sortu zuen, IRENE (gaztelaniazko Integración y Renovación Nueva Esperanza hitzen siglekin osatua), urte horretan bertan sortua. Bere kanpainaren oinarria ustelkeria deuseztatzea, burokrazia murriztea eta zor publikoa birfinantzatzea izan zen. Kanpainan zehar, Copei alderdi sozial eta kristauaren babesa jaso zuen, eta ondorio negatiboa izan zuen boto-emaileengan. Hauteskundeak baino lau egun lehenago, COPEIk babesa kendu zion Henrique Salas Romerri laguntzeko, Hugo Chávezen garaipena saihesteko. Sáezek botoen %3 lortu zuen. 

1999an, Irene Sáez Nueva Esparta estatuaren gobernaziorako lehian aritu zen V. Errepublika Mugimenduaren eta Polo Patriotikoaren laguntzarekin. Hainbat alderdik kritikatu zuten, Nueva Espartan ez zela jaio eta ez zela bizi esanez, eta, beraz, ezin zela han hautagai izan. Hauteskundeen egunean, botoen % 70 baino gehiago irabazi zuen Sáezek. Hilabete gutxitan egon zen karguan. Lasterrera bere karguari uko egin baitzion, itxuraz bere osasun egoerarengatik.

### Bizitza pertsonala 
1999. urtean Humberto Briceño León abokatu eta politologo venezuelarrarekin ezkondu zen. Harekin seme bat izan zuen eta 2002an dibortziatu zen. 2003an BancGroup Colonialeko zuzendari-batzordeko kide izendatu zuten. Serafín García Armas enpresaburu venezuelarrarekin ezkonduta dago, eta harexekin bizi da Miamin.

## Erreferentziak 
## Ikus, gainera 
* Leni Robredo
* Gloria Lizárraga de Capriles
* Mercedes Hernández de Silva

## Kanpo estekak 
* 
* Irene Sáezi buruzko artikulua El Mundo de España egunkarian
* Irene Sáez - Elkarrizketa Jaime Bayly 1. partea - YouTube